את הפנים של אביגיל שרעבי מכיר כל מי שמגיע לאצטדיון טדי בירושלים, והאמת, גם ביציעי איצטדיוני כדורגל אחרים בישראל הפרצוף שלה מככב. אבל בשבועות האחרונים הפכה האוהדת המושבעת של בית"ר ירושלים לכוכבת גם מחוץ למגרש, עם עליית "גולסטאר" - תוכנית הדוקו-ריאליטי של HOT בה היא משתתפת. כעת, היא חושפת את סיפור חייה הקשה ומספרת על הימים בהם נאלצה לגור יחד עם שתי בנותיה התאומות - ברחוב.
"הייתי נשואה בסך הכל שנתיים ועברתי גיהנום מהבעל הראשון, אלימות מילולית קשה, קיבלתי כמה פעמים מכות", סיפרה בגילוי לב. "אף פעם לא התלוננתי עליו. באותו יום שהוא אשפז אותי בבית חולים, אז התלוננתי עליו", הוסיפה לתדהמת חברותיה לתוכנית שמשודרת ב-HOT REAL וב-HOT VOD.
בהמשך, שיתפה שרעבי בתגובת בעלה לשעבר, כשבישרה לו שהיא בהיריון עם תאומות. "אמרתי לו שאני עם שתיים בבטן והוא אמר לי 'שמחת זקנתי בראש חוצות'".
האוהדת המושבעת הוסיפה כי בעקבות הפרידה עברה להתגורר בבית הוריה במשך ארבע שנים, אולם רצתה קורת גג משלה. "הרגשתי שאני חייבת לעשות משהו קיצוני. לקחתי את העגלה, את הילדות והציוד, הכנתי תיקים והלכתי לגור בתחנת אוטובוס", סיפרה בדמעות, "הייתה לי חברה שגרה לא רחוק מהתחנה ואצלה היינו מתקלחים ומתארגנים. רציתי קורת גג. החלטתי שאני חייבת קורת גג", סיפרה בדמעות. "ביום העשירי הזמינו לי משטרה ועובדים סוציאלים ואמרו לי שיקחו אותי למעון לנשים מוכות". שרעבי הוסיפה כי סירבה להיפרד מבנותיה, עד שהשיגה את מבוקשה. "באו עובדות סוציאליות ואמרו לי - קיבלת דירה. יש לך בית. קיבלנו דירה 38 מטר, נישקתי כל בלטה".